נורמה בייטס

נורמה בייטס (באנגלית: Norma Bates) היא דמות בדיונית שנוצרה על ידי הסופר האמריקאי רוברט בלוך ברומן המתח "פסיכו" משנת 1959. נורמה היא אמו של הרוצח הסדרתי נורמן בייטס, אשר לאחר מותה יוצר בדמיונו אישיות חלופית שלה, המניעה אותו לרצוח.

על אף חשיבותה העלילתית, נורמה בייטס מתה עוד לפני תחילת עלילת הספר או הסרטים, ואינה מופיעה כדמות חיה עד לסרט הפריקוול "פסיכו 4: ההתחלה" משנת 1990, שם גילמה אותה אוליביה האסי. בשנים 2013–2017 גולמה נורמה בייטס על ידי ורה פרמיגה בסדרת הטלוויזיה "בייטס מוטל", שבה מוצג סיפור הרקע המורחב של הדמות.

אפיון וליהוק
דמותה של נורמה בייטס נחשבת למקבילתה הבדיונית של אוגוסטה גין, אמו של הרוצח הסדרתי אד גין, שהייתה ידועה באופייה השתלטני והפנאטי, ובהשקפתה הדתית המחמירה לפיה כל הנשים (למעט היא עצמה) הן חוטאות ומכשפות.

דמותה של נורמה אינה מופיעה בפועל כדמות חיה ברומן המקורי של רוברט בלוך, אלא מופיעה רק בקולה או כגופה. בסרט "פסיכו" (1960) מאת אלפרד היצ'קוק, לוהקו שש שחקניות שונות (שלא קיבלו קרדיט) לגילום דמותה – שלוש שחקניות גוף (מיצי קסטנר, אנה דור ומרגו אפר), ושלוש מדבבות – וירג'יניה גרג, ג'נט נולאן ופול ג'סמין. קולותיהן של גרג, נולאן וג'סמין עורבבו באופן זהיר בתהליך עריכת הסרט, למעט במונולוג הסופי שבוצע במלואו על ידי גרג.

דמותה של נורמה הוצגה לראשונה כדמות חיה בסרט "פסיכו 4: ההתחלה" (1990), בגילומה של אוליביה האסי, אשר הוצע לה התפקיד באופן ישיר. בסדרה "בייטס מוטל" (2013–2017), גולמה דמותה של נורמה על ידי השחקנית ורה פרמיגה. על הופעתה, זכתה פרמיגה בפרס סאטורן לשחקנית הטובה ביותר בסדרת טלוויזיה (2014), בפרס בחירת הקהל (2017), והייתה מועמדת לפרס אמי לבידור בפריים טיים בשנת 2013.

ביוגרפיה בדיונית
200px|ממוזער|שמאל|גופתה החנוטה של נורמה בייטס.למעלה: בסרט "פסיכו" (1960).למטה: בסדרת הטלוויזיה "בייטס מוטל" (2013–2017), בה גולמה על ידי ורה פרמיגה, שגילמה גם את "אמא".
רקע
הן ברומן "פסיכו משנת 1959 והן בעיבודו הקולנועי משנת 1960, מוסבר כי לאחר מותו של בעלה, נורמה בייטס (ששם נעוריה אינו נחשף ברומנים) מגדלת את בנה נורמן בקשיחות יתרה: היא אוסרת עליו לקיים חיים עצמאיים מחוץ לביתה, ומלמדת אותו כי יחסי מין הוא חטא וכל הנשים, פרט אליה, הן פרוצות. הרומן אף רומז כי ייתכן והתקיימה מערכת יחסים אינצסטואלית בין נורמה לבנה.

במשך שנים, חיים נורמה ונורמן יחד בעיירה הבדיונית פֶּרוֵייל שבקליפורניה, "כאילו אין איש אחר בעולם". כאשר נורמן מגיע לגיל ההתבגרות, נורמה פוגשת באיש בשם ג'ו קונסידיין (בסרט "פסיכו 4: ההתחלה", דמותו נקראת צ'ט רודולף) ומתכננת להתחתן עמו. קונסידיין משכנע את נורמה לפתוח מוטל. נורמן, הנתקף קנאה עזה, מאמין כי אמו נטשה אותו למען ארוסה, ורוצח את שניהם באמצעות סטריכנין. לאחר מכן הוא מביים את המקרה כרצח-התאבדות, כך שזה ייראה כאילו נורמה הרגה את קונסידיין והתאבדה לאחר מכן.

נורמן, שאינו מסוגל לשאת את מותה של אמו, גונב את גופתה, מחטא ומשמר אותה במרתף הבית, ואף משוחח עמה כאילו היא עדיין בחיים. בנוסף, הוא מדבר בקולה של אמו ואף לובש את בגדיה; בתודעתו, הוא הופך לאמו כדי להימלט מהכאב על מותה ומהאשמה על כך שרצח אותה. אישיותה החלופית של "אמא" מתנהגת כלפיו בצורה רכושנית ואכזרית בדיוק כפי שנהגה נורמה בחייה: היא משתלטת עליו, משפילה אותו, מונעת ממנו לנהל קשרים חברתיים, ורוצחת כל אישה שהוא נמשך אליה. כאשר נורמן חוזר להכרה, הוא מאמין שאמו ביצעה את הפשע וממהר להשמיד את הראיות.
ברומן ובסרט המקוריים
אחת מקורבנותיה של "אמא" היא מריון קריין, מזכירה שבורחת לאחר שגנבה סכום כסף ממעבידה. מריון עוצרת ללון במוטל בייטס, שם נורמן נמשך אליה ומזמין אותה לארוחת ערב. הדבר מעורר את חמתה של "אמא", המאיימת להרוג את מריון אם נורמן יכניס אותה לבית. על אף האיום, נורמן מתעקש וסועד עמה במשרד המוטל. במהלך השיחה, מביעה מריון רחמים על מצבו ומציעה בעדינות לאשפז את אמו במוסד פסיכיאטרי. נורמן דוחה את הרעיון בכעס וטוען כי אמו שפויה לחלוטין.

לאחר שמריון פורשת לחדרה, נורמן מאבד שליטה, הופך ל"אמא" ורוצח את מריון במקלחת. כשהוא חוזר להכרה, הוא מגלה את גופתה, ומשוכנע שאמו ביצעה את הרצח. הוא משליך את גופתה לרכבה, יחד עם הכסף שגנבה, ומטביע את המכונית בביצה סמוכה במטרה להעלים את הראיות.
מעבידה של מריון שוכר חוקר פרטי בשם ארבוגסט, שיוצא לחפש אותה. כאשר הוא מגיע למוטל, נורמן מספר לו שמריון שוחחה עם אמו, אך מסרב לאפשר לו לראות אותה. ארבוגסט, שמתחיל לחשוד, נכנס לבית כדי לחפש את האם בעצמו, אך נרצח גם הוא על ידי "אמא".

בהמשך מגיעים למקום אחותה של מריון, ליילה, ובן זוגה של מריון, סם לומיס, בחשד שנורמן רצח את מריון כדי לשים יד על כספה. ליילה חודרת לבית ומגלה את גופתה החנוטה של נורמה בייטס במרתף. באותו רגע, נורמן תוקף אותה בדמות "אמא", אך סם מתערב ומשתלט עליו. נורמן נעצר ונשלח לאשפוז פסיכיאטרי, שם משתלטת לחלוטין ובאופן תמידי אישיותה של "אמא" על תודעתו.
בסרטי ההמשך
פסיכו 2

עלילת הסרט (שאינו מבוסס על רומן באותו שם מאת רוברט בלוך), מתרחשת 22 שנים לאחר אירועי הסרט המקורי. נורמן בייטס משתחרר ממוסד פסיכיאטרי לאחר שהוכרז כ"בריא", ושב לביתו. עד מהרה הוא מתחיל לקבל פתקים ושיחות טלפון שנדמה כי מגיעים מאמו המנוחה. נורמן מתחיל לעבוד במסעדה מקומית ומתיידד עם טבחית בשם אמה ספול ומלצרית בשם מרי סמואלס, לה הוא מציע לגור עמו – והיא מסכימה בחשש. במקביל, מתרחשת סדרת רציחות על ידי אישה חמושה בסכין במוטל ובבית.

נפשו של נורמן מתחילה להתערער, והוא משתכנע שאמו המנוחה עומדת מאחורי הרציחות. הפסיכיאטר שלו, ד"ר ביל ריימונד, מציג בפניו את גופתה של אמו ומגלה לו שמרי סמואלס היא למעשה מרי לומיס – בתם של סם וליילה לומיס – אשר משתפת פעולה עם אמה במטרה להחזיר את נורמן למוסד. השתיים מתחפשות לאמו של נורמן ומופיעות בחלונות הבית. מרי מתחילה לחשוד שמישהו אחר עומד מאחורי הרציחות ומעלה את האפשרות שנורמן אומץ על ידי נורמה ואינה אמו הביולוגית.

בסופו של דבר נרצחת ליילה. ד"ר ריימונד מגיע לבית, ומרי, לבושה כנורמה, דוקרת אותו למוות בטעות. נורמן מנסה להסתיר אותה מהמשטרה, אך כאשר היא מגלה את גופתה של אמה בקומת המרתף, היא משוכנעת שנורמן הוא הרוצח ומנסה להרוג אותו. השוטרים מתערבים ויורים בה למוות.

באותו הלילה מגיעה לבית אמה ספול, שמספרת לנורמן כי היא אמו הביולוגית, ואילו נורמה הייתה דודתו שגידלה אותו לאחר שאמה אושפזה במוסד פסיכיאטרי. לטענתה, היא ביצעה את הרציחות כדי "להגן עליו". נורמן רוצח אותה במכת את חפירה, מעלה את גופתה לחדר השינה ומאפשר לאישיותה של "אמא" להשתלט עליו מחדש.
פסיכו 3

חודש לאחר אירועי הסרט הקודם, עיתונאית בשם טרייסי ונבל חוקרת את עברן של משפחות בייטס וספול, ומגלה על משולש אהבה בין ג'ון, אביו של נורמן, לבין האחיות נורמה ואמה. אמה רצחה את ג'ון ממניעים קנאתיים לאחר שהוא בחר בנורמה על פניה, חטפה את נורמן והאמינה בטעות שהוא בנה. לאחר שנעצרה, הושב נורמן לאמו הביולוגית.

בשלב זה נורמן שב לרצוח נשים צעירות תחת שליטת אישיותה של "אמא". הוא מפתח רגשות כלפי צעירה בשם מורין קויל, אך גם היא נרצחת לבסוף. טרייסי חושפת בפניו את האמת על עברו, והוא משמיד את גופתה של אמה ספול בניסיון להשתחרר מאחיזתה של "אמא". הוא נעצר ונשלח חזרה למוסד הפסיכיאטרי – אך מכריז שהוא "סוף סוף חופשי".
פסיכו 4: ההתחלה

בסרט מבוצעים מספר שינויים הסותרים את המשכיות הסרטים הקודמים: מות אביו של נורמן מיוחס לעקיצות דבורים, וכל אזכור לאמה ספול מוסר. הסרט שב ומספר את עברו של נורמן ועל יחסיו עם נורמה, ומרמז שהיא סבלה מסכיזופרניה – מחלה שנורמן ירש ממנה.

במקביל, נורמן משתחרר מהמוסד ונישא לפסיכולוגית בשם קוני. כשהוא מגלה שקוני בהיריון, הוא משתכנע שעליו להרוג אותה על מנת למנוע מהדחפים האלימים שלו לעבור לדור הבא. אך לאחר שקוני מביעה בפניו את אהבתה, הוא משנה את דעתו. במטרה להשתחרר מעברו אחת ולתמיד, הוא מצית את בית ילדותו ונאבק בהזיות של "אמא" הרודפות אותו. לבסוף, הוא שורד את השריפה, מצליח להתגבר על "אמא" ומכריז שהוא סוף סוף חופשי מקולה.
בטלוויזיה
בייטס מוטל (סרט טלוויזיה)
בסרט הטלוויזיה "בייטס מוטל" (1987), ששימש כפיילוט לסדרה שלא יצאה לפועל, שונה רקע העלילה המקורי של הוריו של נורמן בייטס. בסרט זה, שמותיהם הם ג'ייק וגלוריה בייטס. על פי גרסה זו, גלוריה בייטס רצחה את בעלה מחשד שבגד בה, ולאחר מכן איבדה את שפיותה, הסתגרה בחדר השינה שלה, לבושה בבגדי אבלות, והמתינה לשובו. עשרים ושבע שנים לאחר אירועי הסרט המקורי, נורמן (בגילומו של קרטיס פול) נפטר מזקנה במוסד פסיכיאטרי, ומוריש את ביתו והמוטל שלו לחברו ולאסיר לשעבר, אלכס וסט. אלכס מתחיל להאמין שהמוטל רדוף על ידי רוחה של גלוריה, אך מגלה בהמשך כי מדובר בתרמית של מנהל בנק מקומי שמנסה להפחידו במטרה לרכוש את הנכס. שרידי גופותיהם של הוריו של נורמן מתגלים קבורים באדמת המוטל – פרט אשר סותר לכאורה את הסרט המקורי שבו גופתה של האם מוצגת במרתף בעת תפיסתו של נורמן.
בייטס מוטל (סדרת טלוויזיה)

200px|ממוזער|שמאל|נורמה בייטס, בגילומה של ורה פרמיגה.
בסדרת הדרמה הפסיכולוגית "בייטס מוטל", ששודרה בין השנים 2013–2017 ברשת "A&E", גולמה דמותה של נורמה בייטס על ידי השחקנית ורה פרמיגה. הסדרה מהווה פריקוול מודרני לסרט "פסיכו (1960), ומתארת את חיי נורמן ונורמה בעיירה הבדיונית וייט פיין ביי שבמדינת אורגון.

נורמה מתוארת כאם מגוננת וקנאית במיוחד, השולטת בצורה כמעט מוחלטת על חיי בנה. יחסיהם הסימביוטיים – בשילוב עם טראומות ילדות של נורמן – מובילים להתפתחותה של אישיות אלטרנטיבית בשם "אמא" במוחו של נורמן עוד בחייה של נורמה, שמשתלטת עליו בעתות מצוקה או סכנה. "אמא" נוהגת לרצוח כל מי שמאיים על הקשר בין נורמן לנורמה.

במהלך הסדרה מתגלה כי שמה המלא של נורמה הוא נורמה לואיז. היא נולדה וגדלה באקרון, אוהיו, למשפחה אלימה – אביה היה אלכוהוליסט מתעלל ואמה הייתה מסוממת רוב הזמן. בגיל צעיר, נורמה נאנסה על ידי אחיה הבכור, קיילב קלהון, וכתוצאה מכך הרתה והביאה לעולם את דילן מאסט (מקס ת'יריוט). כדי להימלט מהמצב בבית, היא נישאה לג'ון מאסט והציגה את הילד כשלו. בהמשך נפרדה ממנו ונישאה לסם בייטס, עמו הביאה את נורמן, שהפך לבנה המועדף.

לאחר שנורמן הורג את סם במצב דיסוציאטיבי, נורמה קונה מוטל בעיירת וייט פיין ביי ומנסה להתחיל מחדש. היא נאנסת על ידי בעל המוטל לשעבר ורוצחת אותו מתוך זעם, ולאחר מכן מטפלת בניקוי הראיות יחד עם נורמן. בהמשך מתברר כי סם בייטס נהג לאנוס אותה, וכי נורמן בן השש היה עד לאירוע טראומטי זה – שתרם לשבר בנפשו.

לאחר שמצבו הנפשי של נורמן מתדרדר, נורמה נישאת לשריף המקומי, אלכס רומרו, במטרה לקבל כיסוי ביטוחי לאשפוזו. הקשר הזוגי ביניהם מתפתח לרומנטי. נורמן, שאינו מודע לנישואין, מנסה להרוג את שניהם באמצעות הרעלת פחמן חד-חמצני, אך רק הוא ניצל – בעוד נורמה מתה. רומרו מגלה את האמת ונשבע לנקום, אך נעצר בגין עדות שקר.

נורמן חופר את גופתה של אמו ומשמר אותה בקור. הוא חי עימה כאילו היא עדיין בחיים, וממשיך לנהל את המוטל. שנתיים לאחר מכן, רומרו, הנמצא בכלא, שולח מתנקש להרוג את נורמן, אך "אמא" משתלטת והורגת את המתנקש. קיילב מגלה על מותה של נורמה ורודף אחר נורמן, ולכן "אמא" עוזרת לנורמן לקחת אותו כבן ערובה, אך אינה מצליחה להביא את עצמה להרוג אותו. שכנם של משפחת בייטס, צ'יק הוגאן, דורס בטעות את קיילב, ו"אמא" עוזרת לו ולנורמן להיפטר מהגופה. כאשר נורמן מתאהב במדליין לומיס, עקרת בית בודדה שדומה להפליא לנורמה ושבעלה, סם, בוגד בה, "אמא" מקנאה, משתלטת על נורמן וגורמת לו לקיים יחסי מין עם גבר בבר הומוסקסואלי כשהוא לבוש בבגדיה. בהמשך מתחיל נורמן להבין ש"אמא" אינה אמיתית, אלא פיצול אישיות שהוא יצר על מנת להתמודד עם המציאות.

כאשר רומרו בורח מהכלא, הוא חוטף את נורמן ומאלץ אותו להתמודד עם האמת – שהוא עצמו רצח את נורמה. בעקבות כך, "אמא" נפרדת ממנו סופית. נורמן מזמין את אחיו-למחצה דילן לארוחת ערב "משפחתית" עם גופתה של נורמה. כשדילן מתעמת עמו, נורמן מנסה לרצוח אותו ונורה למוות מתוך הגנה עצמית. ברגעיו האחרונים, הוא הוזה את נורמה מחבקת אותו.

הערות שוליים

קטגוריה:דמויות טלוויזיוניות
קטגוריה:דמויות ספרותיות
קטגוריה:דמויות קולנועיות
קטגוריה:נבלים
קטגוריה:עקרות בית בדיוניות